**Intervju s braniteljem**

**Moj tata**

**1. Kada si se i na koji način uključili u obranu Hrvatske?**

U obranu Hrvatske sam se dobrovoljno prijavio u Zbor narodne garde, 90-ih godina.

**2. Koliko si tada imao godina? Jesi li zbog odlaska u rat ostavio posao ili studiranje?**

Imao sam tada 22 godine i nisam napustio studiranje, nego sam tada zamrznuo svoj status studenta i nakon povratka, dalje nastavio.

**3. U kojem dijelu Hrvatske i na kojem bojištu si sudjelovao u obrani Hrvatske?**

Bio sam u zapadnom dijelu Slavonije, a kasnije u Posavini i Jasenovcu.

**4. Kakav je osjećaj biti u ratu?**

Sama pomisao da si u ratu budi u tebi loše osjećaje. Međutim ovisi, bilo je lijepih i loših trenutaka, no nama je bio je cilj obraniti i čuvati državu za bolje sutra, iako je ponajviše prevladavao strah i umor.

**5. Želiš li neki poseban događaj, trenutak ili osjećaj iz rata podijeliti s nama?**

Najdraži i najbolji osjećaj je bio 1995. godine, nakon operacije Oluje kada smo oslobodili sve okupirane krajeve.

**6. Kako su članovi tvoje obitelji, a kako si ti podnosio svakodnevnu odvojenost u ratnim uvjetima?**

Pa bilo mi je teško ostaviti obitelj, to jest djevojku i roditelje. U to vrijeme nije bilo mobitela kao danas, nismo se mogli svakodnevno čuti, međutim u svakoj prilici sam im se nastojao, nekako, na snalažljiv način, javiti.

**7. Jesi li bio ranjen? Opiši, ako želiš, ukratko događaj i liječenje. Osjećaš li posljedice ranjavanja i danas? Na koji način?**

Ja na svu sreću nisam. Barem ne fizički. Međutim neki moji prijatelji jesu i bilo je jako teško u tim trenucima. Stvari su to kojih se baš i ne želim prisjećati.

**8. Imaš li kontakte sa suborcima iz vremena rata, družite li se i danas?**

Uvijek me veseli i jako se obradujem kada sretnem nekog svog suborca iz tih vremena. Prijateljstva su to i poznanstva koja su povezana nekom posebnom sponom. Rado bih da se takvi susreti događaju i češće, međutim sam se preselio u drugi grad.

**9. Kako danas, s odmakom od 30 godina, gledaš na vrijeme početka rata? Bi li opet učinio isto?**

Naravno da bi učinio isto, iako mislim da je sve moglo proći i puno mirnijim putem. Rat nikada nije dobro rješenje nizašto.

**10. Što za tebe znači sudjelovanje u Domovinskom ratu? Koliko ti je promijenilo život, razmišljanja, životne stavove?**

Tijekom sudjelovanja u Domovinskom ratu osjećao sam ponos da sam upravo ja tamo i da mogu braniti svoju zemlju te je to dosta utjecalo na moj život i opće razmišljanje učinivši me dosta ozbiljnijim.

**11. Koja je tvoja poruka učenicima i općenito mladima kad se govori o Domovinskom ratu?**

Moja poruka mladima je da se moraju prisjećati toga što je bilo a raditi sve da do toga opet ne dođe. Potrebno je učestalo učiti o Domovinskom ratu, prenositi spoznaje budućim naraštajima. Ne smijemo zaboraviti tko smo ni kako smo došli do slobode.